ΚΟΙΝΗ ΘΕΣΗ (ΕΚ) αριθ. 31/94 η οποία καθορίστηκε από το Συμβούλιο στις 18 Ιουνίου 1994 για τη θέσπιση της απόφασης 94/. . ./ΕΚ του Συμβουλίου της . . . για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση (94/C 244/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 127,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με τη διαδικασία του άρθρου 189Γ της συνθήκης (3),

Εκτιμώντας:

1. ότι η συνθήκη αναθέτει στην Κοινότητα την αρμοδιότητα εφαρμογής μιας πολιτικής για την επαγγελματική κατάρτιση, η οποία στηρίζει και συμπληρώνει τις ενέργειες των κρατών μελών 7

2. ότι η πολιτική αυτή πρέπει να εφαρμοσθεί με απόλυτο σεβασμό της αρμοδιότητας των κρατών μελών για το περιεχόμενο και την οργάνωση της επαγγελματικής κατάρτισης και ότι αποκλείει οποιαδήποτε εναρμόνιση νομοθετικών και κανονιστικών διατάξεων των κρατών μελών 7

3. ότι το Συμβούλιο, με την απόφασή του 63/266/ΕΟΚ (4), ενέκρινε τις γενικές αρχές μιας κοινής πολιτικής για την επαγγελματική κατάρτιση 7 ότι η εφαρμογή αυτών των γενικών αρχών επαφίεται στα κράτη μέλη και στα αρμόδια όργανα της Κοινότητας στο πλαίσιο της συνθήκης 7

4. ότι το Συμβούλιο, με τις αποφάσεις 86/365/ΕΟΚ (5) και 89/27/ΕΟΚ (6), ενέκρινε τις δύο φάσεις του προγράμματος COMETT, το οποίο έχει σκοπό την ενίσχυση της συνεργασίας μεταξύ πανεπιστημίων και επιχειρήσεων σε θέματα κατάρτισης στον τεχνολογικό τομέα 7

5. ότι το Συμβούλιο, με την απόφασή του 89/657/ΕΟΚ (7), ενέκρινε το πρόγραμμα δράσης EUROTECNET, που έχει σκοπό την προώθηση της καινοτομίας που προκύπτει από τις τεχνολογικές αλλαγές στην Ευρωπαϊκή Κοινότητα, στον τομέα της επαγγελματικής κατάρτισης 7

6. ότι το Συμβούλιο με την απόφαση του 90/267/ΕΟΚ (8), ενέκρινε το πρόγραμμα δράσης Force για την ανάπτυξη της συνεχούς επαγγελματικής κατάρτισης στην Ευρωπαϊκή Κοινότητα 7

7. ότι το Συμβούλιο με την απόφαση του 87/569/ΕΟΚ (9), ενέκρινε το πρόγραμμα δράσης Petra για την επαγγελματική κατάρτιση των νέων και την προετοιμασία αυτών για τον ενεργό επαγγελματικό βίο 7

8. ότι το Συμβούλιο, με την απόφασή του 89/489/ΕΟΚ (10), ενέκρινε το πρόγραμμα δράσης Lingua, που έχει σκοπό την προώθηση της γνώσης των ξένων γλωσσών στην Ευρωπαϊκή Κοινότητα 7

9. ότι, σύμφωνα με τις εκθέσεις αξιολόγησης των κοινοτικών προγραμμάτων δράσης, οι οποίες περιλαμβάνονται στην έκθεση που υπέβαλε η Επιτροπή στο Ευρωπαϊκό Κοινοβούλιο, στο Συμβούλιο, και στην Οικονομική και Κοινωνική Επιτροπή, η κοινοτική συνεργασία στον τομέα της επαγγελματικής κατάρτισης προσδίδει πραγματική προστιθέμενη αξία στις δράσεις που διεξάγονται από τα κράτη μέλη και εντός αυτών 7

10. ότι στο έγγραφο εργασίας της για τις κατευθυντήριες γραμμές της κοινοτικής δράσης σε θέματα εκπαίδευσης και κατάρτισης, η Επιτροπή ανακοίνωσε το στόχο της για εξορθολογισμό και απλούστευση των προγραμμάτων δράσης στον τομέα της επαγγελματικής κατάρτισης, στο πλαίσιο ενός ενιαίου προγράμματος, με παράλληλη ενίσχυση των περισσότερο υποσχόμενων πτυχών από πλευράς προστιθέμενης αξίας και ευρωπαϊκής προώθησης 7

11. ότι η Επιτροπή, στη σύστασή της 87/567/ΕΟΚ της 24ης Νοεμβρίου 1987 σχετικά με την επαγγελματική κατάρτιση των γυναικών (11), ενθαρρύνει τα κράτη μέλη να ενισχύσουν μέτρα για την προώθηση της ισότητας ευκαιριών 7 ότι, με το τρίτο μεσοπρόθεσμο πρόγραμμα κοινοτικής δράσης (1991-1995) για την ισότητα ευκαιριών μεταξύ γυναικών και ανδρών (12), η Επιτροπή αναλαμβάνει την υποχρέωση να συνεχίσει τις ανταλλαγές εμπειριών και τεχνογνωσίας μέσω του δικτύου IRIS και να αναπτύξει το δίκτυο αυτό έτσι ώστε να εντοπισθούν καλύτερα οι ανάγκες των γυναικών από άποψη κατάρτισης, να προωθηθούν οι καινοτομίες στην κατάρτιση και να αναπτυχθεί ευρωπαϊκή μεθοδολογία σε αυτόν τον τομέα 7 ότι χρειάζεται ειδική προσπάθεια κατάρτισης, προκειμένου να ανοίξουν νέοι επαγγελματικοί κλάδοι για τισ γυναίκες και να ευνοηθεί η επιστροφή τους στην επαγγελματική δραστηριότητα ύστερα από διακοπή της σταδιοδρομίας τους 7

12. ότι στο ψήφισμά του της 11ης Ιουνίου 1993 για την επαγγελματική εκπαίδευση και κατάρτιση κατά τη δεκαετία του 1990 (13), το Συμβούλιο έκρινε ότι θα πρέπει να βελτιωθεί η ποιότητα της επαγγελματικής κατάρτισης στα κράτη μέλη, προκειμένου να αυξηθούν σε μόνιμη βάση οι ευκαιρίες των ατόμων να αναπτύξουν τις γνώσεις και τις δεξιότητές τους συμβάλλοντας με αυτό τον τρόπο στην μεγαλύτερη οικονομική και κοινωνική συνοχή, καθώς και στην ανταγωνιστικότητα της ευρωπαϊκής οικονομίας 7

13. ότι η παράγραφος 15 του Κοινοτικού Χάρτη των Θεμελιωδών Κοινωνικών Δικαιωμάτων των Εργαζομένων, που εγκρίθηκε από τους αρχηγούς κρατών και κυβερνήσεων ένδεκα κρατών μελών στο Ευρωπαϊκό Συμβούλιο του Στρασβούργου στις 9 Δεκεμβρίου 1989, αναφέρει ότι:

«15. Κάθε εργαζόμενος της Ευρωπαϊκής Κοινότητας πρέπει να έχει πρόσβαση σε επαγγελματική εκπαίδευση καθόλη τη διάρκεια του ενεργού βίου του. Διακρίσεις βάσει ιθαγένειας όσον αφορά τους όρους πρόσβασης στην επαγγελματική εκπαίδευση απαγορεύονται.

Οι αρμόδιες δημόσιες αρχές, οι επιχειρήσεις ή οι κοινωνικοί εταίροι, καθένας στο πλαίσιο των αρμοδιοτήτων του, θέτουν σε λειτουργία μηχανισμούς μόνιμης και συνεχούς εκπαίδευσης, επιτρέποντας έτσι σε κάθε άτομο να επανεκπαιδεύεται, λαμβάνοντας μεταξύ άλλων εκπαιδευτική άδεια, να επιμορφώνεται και να εμπλουτίζει τις γνώσεις του, ιδίως ενόψει της τεχνολογικής εξέλιξης» 7

14. ότι με τη σύστασή του 93/404/ΕΟΚ της 30ής Ιουνίου 1993, σχετικά με την πρόσβαση στη συνεχή επαγγελματική κατάρτιση (14), το Συμβούλιο συνέστησε να προσανατολίζουν τα κράτη μέλη την πολιτική τους για την επαγγελματική κατάρτιση, λαμβάνοντας υπόψη τους διαθέσιμους πόρους και τις οικείες ευθύνες των αρμόδιων δημόσιων αρχών, των επιχειρήσεων και τον κοινωνικών εταίρων, και με σεβασμό της πολυμορφίας των εθνικών νομοθεσιών ή/και πρακτικών, έτσι ώστε κάθε εργαζόμενος της Κοινότητας να μπορεί να έχει πρόσβαση στη συνεχή επαγγελματική κατάρτιση, χωρίς καμία μορφή διάκρισης και να επωφελείται καθόλη τη διάρκεια της ενεργού ζωής του 7

15. ότι η προστιθέμενη αξία της κοινοτικής δράσης πρέπει να εδραιωθεί και να ενισχυθεί σε συνάρτηση με τη σταδιακή δημιουργία ενός ανοικτού χώρου της κατάρτισης και των επαγγελματικών προσόντων, η οποία είναι άμεσα συνδεδεμένη με τη λειτουργία της ενιαίας αγοράς, λαμβανομένου υπόψη του ψηφίσματος του Συμβουλίου της 3ης Δεκεμβρίου 1992 σχετικά με τη διαφάνεια των τυπικών προσόντων (15) 7

16. ότι η έκθεση της Επιτροπής που συνθέτει τις εισηγήσεις των κρατών μελών με βάση το υπόμνημα για την επαγγελματική κατάρτιση στη δεκαετία του 90, κατέδειξε τις κύριες τάσεις με τις οποίες βρίσκονται αντιμέτωπα από κοινού τα κράτη μέλη, μέσα σε αυτόν τον ανοικτό χώρο της κατάρτισης και των επαγγελματικών προσόντων 7

17. ότι το Ευρωπαϊκό Συμβούλιο, στις 10 και 11 Δεκεμβρίου 1993, κατέληξε στο συμπέρασμα ότι, λόγω των θεσμικών, νομοθετικών ή συμβασιακών ιδιαιτεροτήτων κάθε κράτους μέλους, η κοινοτική δράση πρέπει να επικεντρωθεί στον καθορισμό στόχων, αφήνοντας στα κράτη μέλη την επιλογή των μέσων που είναι κατάλληλα για την κατάστασή τους, μέσα σε ένα γενικό πλαίσιο καθορισμένο από κοινού, και ότι, προς ενίσχυση της ικανότητας της ευρωπαϊκής οικονομίας να προωθήσει την απασχόληση, τα κράτη μέλη θα πρέπει να εμπνέονται από τις συστάσεις που εξάγονται από τη Λευκή Βίβλο της Επιτροπής σχετικά με μια μεσοπρόθεσμη στρατηγική για την ανάπτυξη, την ανταγωνιστικότητα και την απασχόληση 7

18. ότι για την προώθηση μιας συνεκτικής ανάπτυξης της επαγγελματικής κατάρτισης, αρμόζει να καθοριστεί κοινό πλαίσιο στόχων για την εφαρμογή του παρόντος προγράμματος, προκειμένου να στηριχθούν και να συμπληρωθούν οι πρωτοβουλίες των κρατών μελών στον τομέα της επαγγελματικής κατάρτισης 7

19. ότι θα πρέπει να οργανωθούν τα διάφορα μέτρα σε τέσσερεις δέσμες μέτρων: η πρώτη δέσμη να αποβλέπει στην υποστήριξη της βελτίωσης των συστημάτων και των μηχανισμών επαγγελματικής κατάρτισης στα κράτη μέλη 7 η δεύτερη να αποβλέπει στην υποστήριξη της βελτίωσης των δράσεων επαγγελματικής κατάρτισης, μεταξύ άλλων μέσω της συνεργασίας πανεπιστημίου-επιχείρησης, οι οποίες αφορούν τις επιχειρήσεις και τους εργαζομένους 7 η τρίτη να αποβλέπει, στην υποστήριξη της ανάπτυξης των γλωσσικών ικανοτήτων, των γνώσεων και της διάδοσης των καινοτομιών στον τομέα της επαγγελματικής κατάρτισης 7 η τέταρτη να αφορά τα συνοδευτικά μέτρα 7

20. ότι η προώθηση της εκμάθησης ξένων γλωσσών στο πλαίσιο επαγγελματικής κατάρτισης αποτελεί απαραίτητο στοιχείο στην ανάπτυξη μιας ευρωπαϊκής διάστασης στην επαγγελματική κατάρτιση 7

21. ότι τα μέτρα που αναπτύσσονται στο παρόν πρόγραμμα είναι όλα στραμμένα προς το στόχο της διεθνικής συνεργασίας, ο οποίος προσδίδει σαφέστατα προστιθέμενη αξία στις δράσεις που αναπτύσσουν τα κράτη μέλη ή οι φορείς που δραστηριοποιούνται στον χώρο της κατάρτισης, τηρουμένης της αρχής της επικουρικότητας 7

22. ότι τα κράτη μέλη πρέπει να λάβουν τα αναγκαία μέτρα ώστε να εξασφαλιστεί ο συντονισμός και η οργάνωση στο εθνικό επίπεδο της εφαρμογής του παρόντος προγράμματος, ιδίως προβλέποντας τις κατάλληλες δομές και μηχανισμούς σε εθνικό επίπεδο 7

23. ότι η Επιτροπή καλείται να μεριμνά ώστε το παρόν πρόγραμμα να παρουσιάζει μια σφαιρική συνοχή με το πρόγραμμα κοινοτικής δράσης στον τομέα της εκπαίδευσης και με τα άλλα κοινοτικά μέτρα 7 ότι θα πρέπει να ενθαρρυνθεί η εφαρμογή λειτουργικής συμπληρωματικότητας μεταξύ του παρόντος προγράμματος και των προγραμμάτων κοινοτικής πρωτοβουλίας, καθώς και ο συντονισμός των δραστηριοτήτων μεταξύ του παρόντος προγράμματος και του τέταρτου προγράμματος-πλαισίου έρευνας και ανάπτυξης 7

24. ότι αρμόζει εξασφαλισθεί, με σύμπραξη μεταξύ της Επιτροπής και των κρατών μελών, μόνιμη παρακολούθηση και συστηματική αξιολόγηση του προγράμματος και των μέτρων,

ΑΠΟΦΑΣΙΖΕΙ:

Άρθρο 1

Θέσπιση του προγράμματος

1. Η παρούσα απόφαση θεσπίζει πρόγραμμα δράσης σχετικά με την εφαρμογή κοινοτικής πολιτικής για την επαγγελματική κατάρτιση η οποία στηρίζει και συμπληρώνει τις δράσεις των κρατών μελών, σεβόμενη πλήρως την αρμοδιότητα των κρατών μελών για το περιεχόμενο και την οργάνωση της επαγγελματικής κατάρτισης, αποκλειομένης κάθε εναρμόνισης των νομοθετικών και κανονιστικών διατάξεων των κρατών μελών.

2. Το πρόγραμμα δράσης καλείται πρόγραμμα «Leonardo da Vinci» και εφαρμόζεται για την περίοδο από 1ης Ιανουαρίου 1995 έως 31 Δεκεμβρίου 1999.

3. Σεβόμενη τις ιδιαιτερότητες του θεσμικού, νομοθετικού, ή συμβατικού πλαισίου που χαρακτηρίζουν κάθε κράτος μέλος, η δράση της Κοινότητας βασίζεται σε κοινό πλαίσιο στόχων για την εφαρμογή του παρόντος προγράμματος, το οποίο αποσκοπεί στη στήριξη και συμπλήρωση των πρωτοβουλιών των κρατών μελών στον τομέα της επαγγελματικής κατάρτισης.

4. Τα κοινοτικά μέτρα που προβλέπονται στο άρθρο 4 και στο παράρτημα εφαρμόζονται βάσει του κοινού πλαισίου στόχων που προβλέπεται στην παράγραφο 3 και αποσκοπούν στη στήριξη και στη συμπλήρωση των δράσεων που αναλαμβάνονται από τα κράτη μέλη και εντός των κρατών μελών.

5. Στόχος της διαδικασίας παρακολούθησης που προβλέπεται στο άρθρο 9 είναι η ανάλυση των επιτυγχανόμενων αποτελεσμάτων και η άντληση των σχετικών διδαγμάτων για τη συνέχιση της δράσης της Κοινότητας.

Άρθρο 2

Ορισμοί

Για τους σκοπούς της παρούσας απόφασης και λαμβανομένων υπόψη των υφιστάμενων διαφορών μεταξύ των συστημάτων και των μηχανισμών στα κράτη μέλη, νοούνται ως:

α) «αρχική επαγγελματική κατάρτιση»: κάθε μορφή αρχικής επαγγελματικής κατάρτισης, συμπεριλαμβανομένης της τεχνικής και επαγγελματικής εκπαίδευσης και των συστημάτων μαθητείας, η οποία επιτρέπει στους νέους να αποκτήσουν επαγγελματικά προσόντα αναγνωρισμένα από τις αρμόδιες αρχές του κράτους μέλους όπου αποκτούν την κατάρτιση αυτή 7

β) «συνεχής επαγγελματική κατάρτιση»: κάθε επαγγελματική κατάρτιση που παρακολουθεί ένας εργαζόμενος στην Κοινότητα κατά τον ενεργό βίο του 7

γ) «continuum»: η διαμετρική συνεργασία μεταξύ των τομέων της κατάρτισης καθώς και τα μέτρα για τη συνέχεια της κατάρτισης καθ' όλη τη διάρκεια της ζωής 7

δ) «επιχείρηση»: όλες οι επιχειρήσεις του ιδιωτικού ή του δημόσιου τομέα, ανεξαρτήτως μεγέθους, νομικού καθεστώτος ή οικονομικού τομέα στον οποίο αναπτύσσουν δραστηριότητα, καθώς και όλοι οι τύποι οικονομικών δραστηριοτήτων συμπεριλαμβανομένης της κοινωνικής οικονομίας 7

ε) «εργαζόμενος»: κάθε πρόσωπο, είτε ασκεί είτε όχι κάποιο επάγγελμα, συνδεόμενο με την αγορά εργασίας, συμπεριλαμβανομένων των ασκούντων ανεξάρτητο επάγγελμα 7

στ) i) «κοινωνικοί εταίροι σε εθνικό επίπεδο»: οι οργανώσεις των εργοδοτών και των εργαζομένων σύμφωνα με τις εθνικές νομοθεσίες ή/και πρακτικές,

ii) «κοινωνικοί εταίροι σε κοινοτικό επίπεδο»: οι οργανώσεις των εργοδοτών και των εργαζομένων που συμμετέχουν στον κοινωνικό διάλογο σε κοινοτικό επίπεδο 7

ζ) «οργανισμός κατάρτισης»: όλοι οι τύποι δημόσιων, ημιδημόσιων, ή ιδιωτικών ιδρυμάτων τα οποία, σύμφωνα με την εθνική νομοθεσία ή/και πρακτική, αναπτύσσουν ή πραγματοποιούν δράσεις επαγγελματικής κατάρτισης, τελειοποίησης, επιμόρφωσης ή επαναπροσανατολισμού ανεξάρτητα από την συγκεκριμένη ονομασία τους στα κράτη μέλη 7

η) «πανεπιστήμιο»: όλοι οι τύποι ιδρυμάτων τριτοβάθμιας εκπαίδευσης τα οποία, σύμφωνα με την εθνική νομοθεσία ή/και πρακτική, παρέχουν τίτλους ή διπλώματα τριτοβάθμιου επιπέδου, ανεξάρτητα από την συγκεκριμένη ονομασία τους στα κράτη μέλη 7

θ) «ανοικτή εξ αποστάσεως μαθητεία και κατάρτιση»: κάθε μορφή ευέλικτης επαγγελματικής κατάρτισης η οποία συνεπάγεται:

- τη χρησιμοποίηση τεχνολογιών και υπηρεσιών πληροφοριών και επικοινωνίας, παραδοσιακής ή προηγμένης μορφής και

- την υποστήριξη με συμβουλές και ατομική εποπτεία.

Άρθρο 3

Κοινό πλαίσιο στόχων

Το κοινό πλαίσιο στόχων που προβλέπεται στο άρθρο 1 παράγραφος 3 συμβάλλει στην υλοποίηση των στόχων του άρθρου 127 της συνθήκης δια της επιδίωξης των ακόλουθων στόχων:

α) να βελτιωθεί η ποιότητα και η ικανότητα καινοτομίας των συστημάτων και των μηχανισμών επαγγελματικής κατάρτισης στα κράτη μέλη 7

β) να αναπτυχθεί η ευρωπαϊκή διάσταση στην επαγγελματική κατάρτιση και τον επαγγελματικό προσανατολισμό 7

γ) να προωθηθεί η κατάρτιση σε όλη τη διάρκεια της ζωής, ώστε να ευνοείται η διαρκής προσαρμογή των ικανοτήτων που να καλύπτει τις ανάγκες των εργαζομένων και των επιχειρήσεων, να συμβάλλει στη μείωση της ανεργίας και να διευκολύνει την αρμονική ανάπτυξη της προσωπικότητας 7

δ) να δίνεται η δυνατότητα σε όλους τους νέους της Κοινότητας που το επιθυμούν να ακολουθήσουν ένα ή, εάν είναι δυνατό, δύο ή περισσότερα έτη αρχικής επαγγελματικής κατάρτισης που θα προστίθενται στην υποχρεωτική πλήρη σχολική τους φοίτηση και θα οδηγούν στην απόκτηση επαγγελματικών προσόντων αναγνωρισμένων από τις αρμόδιες αρχές του κράτους μέλους στο οποίο αποκτώνται 7

ε) να ενθαρρυνθούν ειδικά μέτρα επαγγελματικής κατάρτισης υπέρ των ενηλίκων που δεν έχουν λάβει επαρκή εκπαίδευση 7

στ) να βελτιωθεί το καθεστώς και η ελκυστικότητα της επαγγελματικής εκπαίδευσης και κατάρτισης και να ευνοηθεί μια ισοτιμία κύρους μεταξύ ακαδημαϊκών πτυχίων και επαγγελματικών προσόντων 7

ζ) να προωθηθεί η επαγγελματική κατάρτιση των νέων και η προετοιμασία τους για τη ζωή του ενηλίκου και την επαγγελματική ζωή, εν όψει των απαιτήσεων της κοινωνίας και των τεχνολογικών αλλαγών 7

η) να ενθαρρυνθούν ειδικές δράσεις επαγγελματικής κατάρτισης υπέρ των νέων που βρίσκονται σε μειονεκτική θέση χωρίς επαρκή κατάρτιση, και ειδικότερα εκείνων που εγκαταλείπουν το σχολικό σύστημα χωρίς να έχουν καταρτισθεί επαρκώς 7

θ) να προσανατολιστούν οι πολιτικές επαγγελματικής κατάρτισης έτσι ώστε κάθε εργαζόμενος της Κοινότητας να μπορεί να έχει πρόσβαση στη συνεχή επαγγελματική κατάρτιση χωρίς καμία μορφή διάκρισης σε όλη τη διάρκεια της επαγγελματικής του ζωής 7

ι) να προαχθεί η ισότητα των ευκαιριών των γυναικών και των ανδρών για την πρόσβαση και την πραγματική συμμετοχή τους στην επαγγελματική κατάρτιση, κυρίως για να τους ανοιχθούν νέα επαγγελματικά πεδία και για να ευνοείται η επιστροφή στην επαγγελματική δραστηριότητα μετά από μια διακοπή 7

κ) να προαχθεί η ισότητα των ευκαιριών των διακινούμενων εργαζομένων, των παιδιών τους και των ατόμων που πάσχουν από αναπηρίες, για την πρόσβαση και την πραγματική συμμετοχή τους στην επαγγελματική κατάρτιση 7

λ) - να προωθηθεί η συνεργασία όσον αφορά τις απαιτήσεις στον τομέα των ικανοτήτων και των αναγκών κατάρτισης και

- να ενθαρρυνθεί η απόκτηση και η διαφάνεια των προσόντων και η κατανόηση των καίριας σημασίας ικανοτήτων που είναι προσαρμοσμένες στην τεχνολογική ανάπτυξη, στη λειτουργία της εσωτερικής αγοράς, στην ανταγωνιστικότητα των επιχειρήσεων και στις ανάγκες της αγοράς εργασίας 7

μ) να προαχθεί η επαγγελματική κατάρτιση σε συνάρτηση με τα αποτελέσματα των προγραμμάτων τεχνολογικής ανάπτυξης και έρευνας, ιδίως με τη συνεργασία μεταξύ των πανεπιστημίων και των επιχειρήσεων στον τομέα της κατάρτισης στις τεχνολογίες, στην εφαρμογή τους και στη μεταφορά τους 7

ν) να προωθηθεί η σταδιακή ανάπτυξη ενός ανοικτού ευρωπαϊκού χώρου κατάρτισης και επαγγελματικών προσόντων, κυρίως με την ανταλλαγή πληροφοριών και εμπειριών σχετικά με τα εμπόδια στα οποία προσκρούει η εφαρμογή της ελεύθερης παροχής υπηρεσιών των οργανισμών κατάρτισης 7

ξ) να υποστηριχθούν οι δραστηριότητες με σκοπό την ανάπτυξη των γλωσσικών ικανοτήτων στις δράσεις επαγγελματικής κατάρτισης 7

ο) να προαχθεί η ανάπτυξη των μηχανισμών επαγγελματικού προσανατολισμού, ώστε να δίνεται η δυνατότητα για επαγγελματικό προσανατολισμό ποιότητας στον καθένα και σε όλη τη διάρκεια της ζωής του 7

π) να ευνοηθεί η ανάπτυξη μεθόδων αυτοδιδασκαλίας στο χώρο εργασίας και μεθόδων ανοικτής εξ αποστάσεως μαθητείας και κατάρτισης, ιδίως για να διευκολυνθεί η πρόσβαση στη συνεχή επαγγελματική κατάρτιση 7

ρ) να ενθαρρυνθεί η ανάπτυξη και η ενσωμάτωση των καίριας σημασίας ικανοτήτων στις δράσεις επαγγελματικής κατάρτισης, προκειμένου να προαχθεί η απόκτηση ευέλικτων προσόντων και προσωπικών ικανοτήτων, τα οποία είναι απαραίτητα για την κινητικότητα των εργαζόμενων και για τις ανάγκες των επιχειρήσεων.

Άρθρο 4

Κοινοτικά μέτρα

1. Η Επιτροπή εφαρμόζει, σε συνεννόηση με τα κράτη μέλη, τα κοινοτικά μέτρα που προβλέπονται στο παράρτημα.

2. Η Επιτροπή λαμβάνει, σε συνεννόηση με τα κράτη μέλη, τα μέτρα για την εξασφάλιση κατάλληλης μετάβασης μεταξύ των δράσεων που έχουν ήδη αναληφθεί στα προγράμματα Comett, Eurotecnet, Force, Petra και Lingua, και των κοινοτικών μέτρων που θα εφαρμοστούν στα πλαίσια του παρόντος προγράμματος.

3. Τα κράτη μέλη θεσπίζουν τις απαραίτητες διατάξεις για να εξασφαλισθεί σε εθνικό επίπεδο ο συντονισμός και η οργάνωση της εφαρμογής του παρόντος προγράμματος, ειδικότερα δε προβλέπουν τις ενδεδειγμένες δομές και μηχανισμούς στο εθνικό επίπεδο.

Άρθρο 5

Χρηματοδότηση

1. Το ποσό των κοινοτικών χρηματοδοτικών μέσων που κρίνεται αναγκαίο για την εφαρμογή του παρόντος προγράμματος ανέρχεται σε 620 εκατομμύρια Ecu, στο πλαίσιο των δημοσιονομικών προοπτικών 1993-1999.

2. Η αρμόδια για τον προϋπολογισμό αρχή καθορίζει τις διαθέσιμες πιστώσεις για κάθε οικονομικό έτος λαμβάνοντας υπόψη τις αρχές της χρηστής διαχείρισης που αναφέρονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

Άρθρο 6

Επιτροπή

1. Η Επιτροπή επικουρείται από επιτροπή αποτελούμενη από δύο αντιπροσώπους ανά κράτος μέλος με πρόεδρο τον αντιπρόσωπο της Επιτροπής.

2. Όσον αφορά τα θέματα που αναφέρονται στην παράγραφο 3 στοιχείο β), η επιτροπή επικουρείται από υπο-επιτροπές ή/και ομάδες εργασίας σε ειδικούς τομείς (ιδίως αρχική επαγγελματική κατάρτιση, συνεχής επαγγελματική κατάρτιση, συνεργασία πανεπιστημίου-επιχείρησης).

3. Η επιτροπή γνωμοδοτεί σχετικά με τα ακόλουθα σημεία:

α) - γενικοί προσανατολισμοί που αφορούν τη χρηματοδοτική υποστήριξη η οποία θα χορηγηθεί από την Κοινότητα (ποσά, διάρκεια και δικαιούχοι),

- θέματα σχετικά με την εσωτερική κατανομή του παρόντος προγράμματος,

- διαδικασίες επιλογής, παρακολούθησης, αξιολόγησης, διάδοσης και μεταφοράς των αποτελεσμάτων 7

β) - προτεραιότητες των κοινοτικών μέτρων που αναφέρονται στο παράρτημα μέρος Α, σημεία I.2. και II.2., και ετήσιο πρόγραμμα εργασίας που απορρέει από αυτές,

- θέματα σχετικά με τη γενική ισορροπία του παρόντος προγράμματος,

- κάθε άλλο θέμα που αφορά την εφαρμογή του παρόντος προγράμματος.

4. Όσον αφορά τα θέματα που αναφέρονται στην παράγραφο 3 στοιχείο α), ο αντιπρόσωπος της Επιτροπής, υποβάλλει στην επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό εντός προθεσμίας που μπορεί να ορίζει ο πρόεδρος ανάλογα με τον επείγοντα χαρακτήρα του θέματος.

Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων τις οποίες καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν συμμετέχει στην ψηφοφορία.

Η Επιτροπή θεσπίζει μέτρα τα οποία εφαρμόζονται αμέσως. Ωστόσο, εάν τα μέτρα αυτά δεν είναι σύμφωνα με τη γνώμη της επιτροπής, τότε ανακοινώνονται αμέσως από την Επιτροπή στο Συμβούλιο.

Σ' αυτή την περίπτωση, η Επιτροπή μπορεί να αναβάλλει την εφαρμογή των μέτρων που αποφάσισε για χρονική περίοδο δύο μηνών.

Το Συμβούλιο μπορεί, με ειδική πλειοψηφία, να λάβει διαφορετική απόφαση εντός της προθεσμίας που προβλέπεται στο προηγούμενο εδάφιο.

5. Όσον αφορά τα θέματα που αναφέρονται στην παράγραφο 3 στοιχείο β), ο αντιπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό εντός προθεσμίας που μπορεί να ορίζει ο πρόεδρος ανάλογα με τον επείγοντα χαρακτήρα του θέματος, προβαίνοντας ενδεχομένως σε ψηφοφορία.

Η γνώμη καταχωρείται στα πρακτικά. Εξάλλου, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει δεόντως υπόψη τη γνώμη που εξέφρασε η επιτροπή. Ενημερώνει την επιτροπή για τον τρόπο με τον οποίο έλαβε υπόψη αυτή τη γνώμη.

Άρθρο 7

Κοινωνικοί εταίροι

Με την επιφύλαξη της εξέλιξης της διαδικασίας του άρθρου 6 παράγραφοι 4 και 5, η Επιτροπή μπορεί να ζητά τη γνώμη της επιτροπής κάθε θέμα που αφορά την εφαρμογή της παρούσας απόφασης.

Όταν ζητείται αυτή η γνώμη, δώδεκα αντιπρόσωποι των κοινωνικών εταίρων, οι οποίοι διορίζονται από την Επιτροπή βάσει προτάσεων των κοινωνικών εταίρων σε κοινοτικό επίπεδο, συμμετέχουν στις εργασίες της επιτροπής ως παρατηρητές.

Οι αντιπρόσωποι αυτοί έχουν το δικαίωμα να ζητήσουν να καταχωρηθεί η θέση τους στα πρακτικά των συνεδριάσεων της επιτροπής.

Άρθρο 8

Συνοχή και συμπληρωματικότητα

1. Η Επιτροπή φροντίζει για τη συνολική συνοχή του παρόντος προγράμματος με το κοινοτικό πρόγραμμα δράσης στον τομέα της εκπαίδευσης και τα άλλα κοινοτικά μέτρα.

2. Η Επιτροπή και τα κράτη μέλη ενθαρρύνουν την επίτευξη λειτουργικής συμπληρωματικότητας μεταξύ του παρόντος προγράμματος και των προγραμμάτων κοινοτικών πρωτοβουλιών.

Στο πλαίσιο των ευθυνών τους για την εφαρμογή των κοινοτικών πλαισίων στήριξης, τα κράτη μέλη έχουν τη δυνατότητα να καθορίσουν μια συνοχή μεταξύ του παρόντος προγράμματος και των διαρθρωτικών ταμείων, σύμφωνα με τις διατάξεις που διέπουν τη λειτουργία των διαρθρωτικών ταμείων.

Η Επιτροπή και τα κράτη μέλη φροντίζουν ειδικότερα ώστε τα κοινοτικά μέτρα που εφαρμόζονται στα πλαίσια του παρόντος προγράμματος να συμπληρώνουν τις διαρθωτικές παρεμβάσεις στον τομέα της επαγγελματικής κατάρτισης, ενθαρρύνοντας:

α) την εφαρμογή διεθνικών δράσεων επαγγελματικής κατάρτισης 7

β) τη διάδοση συγκριτικών πληροφοριών για τα συστήματα και τους μηχανισμούς επαγγελματικής κατάρτισης 7

γ) μεγαλύτερη συνοχή με τις πολιτικές απασχόλησης και τις πολιτικές που στηρίζουν την ισότητα των ευκαιριών πρόσβασης στην αρχική επαγγελματική κατάρτιση

- για τους άνδρες και τις γυναίκες και

- για τις μειονεκτούσες ομάδες 7

δ) μεγαλύτερη συνοχή με τις πολιτικές που αποσκοπούν στην ανάπτυξη της επαγγελματικής κατάρτισης ως σημαντικού παράγοντα μιας ισόρροπης περιφερειακής και τοπικής ανάπτυξης, λαμβάνοντας υπόψη τα ειδικά χαρακτηριστικά των συγκεκριμένων περιφερειών.

3. Η Επιτροπή, σε σύμπραξη με τα κράτη μέλη, ενθαρρύνει το συντονισμό των δραστηριοτήτων μεταξύ του παρόντος προγράμματος και του τέταρτου προγράμματος-πλαισίου έρευνας και ανάπτυξης.

4. Η Επιτροπή, σε σύμπραξη με τους κοινωνικούς εταί- ρους σε κοινοτικό επίπεδο, προσπαθεί να αναπτύξει το συντονισμό μεταξύ του παρόντος προγράμματος και του κοινωνικού διαλόγου σε κοινοτικό επίπεδο.

5. Η Επιτροπή εξασφαλίζει τη συνδρομή Ευρωπαϊκού Κέντρου για την ανάπτυξη της επαγγελματικής κατάρτισης (Cedefop) κατά την εφαρμογή του παρόντος προγράμματος, σύμφωνα με τους όρους που προβλέπονται στον κανονισμό (ΕΟΚ) αριθ. 337/75 του Συμβουλίου της 10ης Φεβρουαρίου 1975 περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης (16).

6. Η Επιτροπή ενημερώνει τακτικά τη συμβουλευτική επιτροπή για την επαγγελματική κατάρτιση σχετικά με την εξέλιξη του παρόντος προγράμματος.

Άρθρο 9

Παρακολούθηση, αξιολόγηση και εκθέσεις

1. Το παρόν πρόγραμμα αποτελεί αντικείμενο διαρκούς παρακολούθησης, που πραγματοποιείται με σύμπραξη της Επιτροπής και των κρατών μελών.

Η παρακολούθηση αυτή εξασφαλίζεται με τις εκθέσεις που αναφέρονται στην παράγραφο 3 και με ειδικές δραστηριότητες.

2. Το παρόν πρόγραμμα αποτελεί αντικείμενο περιοδικής αξιολόγησης που πραγματοποιείται με σύμπραξη της Επιτροπής και των κρατών μελών.

Τα αποτελέσματα των κοινοτικών μέτρων αποτελούν αντικείμενο εξωτερικών και αντικειμενικών αξιολογήσεων σε τακτά διαστήματα σύμφωνα με τα κριτήρια που θεσπίζονται με τη διαδικασία του άρθρου 6 παράγραφος 4.

3. Τα κράτη μέλη διαβιβάζουν στην Επιτροπή, το αργότερο μέχρι της 31 Δεκεμβρίου 1996 και το αργότερο μέχρι τις 31 Δεκεμβρίου 1999, εκθέσεις για την εφαρμογή και την επίπτωση του παρόντος προγράμματος, καθώς και για τα συστήματα και τους μηχανισμούς επαγγελματικής κατάρτισης που υπάρχουν στα κράτη μέλη.

4. Η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και τη συμβουλευτική επιτροπή για την επαγγελματική κατάρτιση:

- μέχρι τις 31 Δεκεμβρίου 1997 το αργότερο, ενδιάμεση έκθεση για την εφαρμογή του παρόντος προγράμματος,

- μέχρι τις 30 Ιουνίου 1998 το αργότερο, ανακοίνωση με θέμα τη συνέχιση του παρόντος προγράμματος 7 εάν χρειάζεται, η ανακοίνωση αυτή θα περιλαμβάνει κατάλληλη πρόταση,

- μέχρι τις 30 Ιουνίου 2000 το αργότερο, τελική έκθεση για την εφαρμογή του παρόντος προγράμματος,

. . ., . . .

Για το Συμβούλιο

Ο Πρόεδρος

(1) ΕΕ αριθ. C 67 της 4. 3. 1994, σ. 12.

(2) ΕΕ αριθ. C 148 της 30. 5. 1994, σ. 5.

(3) Γνώμη του Ευρωπαϊκού Κοινοβουλίου της 3ης Μαΐου 1994 (δεν έχει δημοσιευθεί ακόμα στην Επίσημη Εφημερίδα), κοινή θέση του Συμβουλίου της . . . (δεν έχει δημοσιευθεί ακόμα στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν έχει δημοσιευθεί ακόμα στην Επίσημη Εφημερίδα).

(4) ΕΕ αριθ. L 63 της 20. 4. 1963, σ. 1338.

(5) ΕΕ αριθ. L 222 της 8. 8. 1986, σ. 17.

(6) ΕΕ αριθ. L 13 της 17. 1. 1989, σ. 28.

(7) ΕΕ αριθ. L 393 της 30. 12. 1989, σ. 29.

(8) ΕΕ αριθ. L 156 της 21. 6. 1990, σ. 1.

(9) ΕΕ αριθ. L 346 της 10. 12. 1987, σ. 31. Απόφαση που τροποποιήθηκε από την απόφαση 91/387/ΕΟΚ (ΕΕ αριθ. L 214 της 2. 8. 1991, σ. 69).

(10) ΕΕ αριθ. L 239 της 16. 8. 1989, σ. 24.

(11) ΕΕ αριθ. L 342 της 4. 12. 1987, σ. 35.

(12) Ψήφισμα του Συμβουλίου της 21. 5. 1991. ΕΕ αριθ. C 142 της 31. 5. 1991, σ. 1.

(13) ΕΕ αριθ. C 186 της 8. 7. 1993, σ. 3.

(14) ΕΕ αριθ. L 181 της 23. 7. 1993, σ. 37.

(15) ΕΕ αριθ. C 49 της 19. 2. 1993, σ. 1.

(16) ΕΕ αριθ. L 39 της 13. 2. 1975, σ. 1. Κανονισμός που τροποποιήθηκε τελευταία από τον κανονισμό (ΕΟΚ) αριθ. 1131/94 (ΕΕ αριθ. L 127 της 19. 5. 1994, σ. 1).

ΠΑΡΑΡΤΗΜΑ

ΚΟΙΝΟΤΙΚΑ ΜΕΤΡΑ

ΜΕΡΟΣ Α: ΔΕΣΜΕΣ ΜΕΤΡΩΝ

Τα κοινοτικά μέτρα κατανέμονται σε τέσσερις δέσμες:

ΔΕΣΜΗ I: ΥΠΟΣΤΗΡΙΞΗ ΓΙΑ ΤΗ ΒΕΛΤΙΩΣΗ ΤΩΝ ΣΥΣΤΗΜΑΤΩΝ ΚΑΙ ΤΩΝ ΜΗΧΑΝΙΣΜΩΝ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ ΣΤΑ ΚΡΑΤΗ ΜΕΛΗ

ΔΕΣΜΗ II: ΥΠΟΣΤΗΡΙΞΗ ΓΙΑ ΤΗ ΒΕΛΤΙΩΣΗ ΤΩΝ ΔΡΑΣΕΩΝ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ, ΜΕΤΑΞΥ ΑΛΛΩΝ ΜΕ ΤΗ ΣΥΝΕΡΓΑΣΙΑ ΠΑΝΕΠΙΣΤΗΜΙΟΥ-ΕΠΙΧΕΙΡΗΣΗΣ, ΠΟΥ ΑΦΟΡΟΥΝ ΤΙΣ ΕΠΙΧΕΙΡΗΣΕΙΣ ΚΑΙ ΤΟΥΣ ΕΡΓΑΖΟΜΕΝΟΥΣ

ΔΕΣΜΗ III: ΥΠΟΣΤΗΡΙΞΗ ΤΗΣ ΑΝΑΠΤΥΞΗΣ ΤΩΝ ΓΛΩΣΣΙΚΩΝ ΙΚΑΝΟΤΗΤΩΝ, ΤΩΝ ΓΝΩΣΕΩΝ ΚΑΙ ΤΗΣ ΔΙΑΔΟΣΗΣ ΤΩΝ ΚΑΙΝΟΤΟΜΙΩΝ ΣΤΟΝ ΤΟΜΕΑ ΤΗΣ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ

ΔΕΣΜΗ IV: ΣΥΝΟΔΕΥΤΙΚΑ ΜΕΤΡΑ

ΔΕΣΜΗ I: ΥΠΟΣΤΗΡΙΞΗ ΓΙΑ ΤΗ ΒΕΛΤΙΩΣΗ ΣΥΣΤΗΜΑΤΩΝ ΚΑΙ ΜΗΧΑΝΙΣΜΩΝ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ ΣΤΑ ΚΡΑΤΗ ΜΕΛΗ

Ι.1. Μέτρα

I.1.1. Σχεδιασμός και εφαρμογή των διακρατικών δοκιμαστικών σχεδίων

Χορηγείται κοινοτική υποστήριξη στο σχεδιασμό, τη διαμόρφωση και την πειραματική εφαρμογή διακρατικών δοκιμαστικών σχεδίων.

Παρέχεται προτεραιότητα στα διακρατικά δοκιμαστικά σχέδια που έχουν στόχο να βελτιώσουν την ποιότητα και την ικανότητα καινοτομίας των συστημάτων και μηχανισμών επαγγελματικής κατάρτισης των κρατών μελών, σε εθνικό, περιφερειακό ή τοπικό επίπεδο, τα αποτελέσματα των οποίων μπορούν να αναπτύσσονται και να εφαρμόζονται πειραματικά από διακρατικά προγράμματα ανταλλαγών.

Τα διακρατικά δοκιμαστικά σχέδια αφορούν τη συνεργασία στους ακόλουθους τομείς:

α) βελτίωση της ποιότητας της αρχικής επαγγελματικής κατάρτισης και της μετάβασης των νέων στην επαγγελματική ζωή με:

- την προσαρμογή περιεχομένων και μεθόδων επαγγελματικής κατάρτισης,

- τη διαμόρφωση και τη συγκρότηση κοινών ενοτήτων κατάρτισης (περιεχόμενα, εργαλεία, υλικό),

- τη διαφάνεια ή/και την αναγνώριση των ικανοτήτων που έχουν αποκτηθεί στα συστήματα των κρατών μελών,

- την κατάρτιση σχεδιαστών και διαχειριστών των προγραμμάτων κατάρτισης και ειδίκευσης, καθώς και εκπαιδευτών και εποπτών, συμπεριλαμβανομένης της συνεργασίας κέντρων και ιδρυμάτων με σχετική αρμοδιότητα 7

β) ποιοτική βελτίωση των μηχανισμών συνεχούς επαγγελματικής κατάρτισης των κρατών μελών με:

- την προσαρμογή περιεχομένων και μεθόδων επαγγελματικής κατάρτισης,

- τη διαμόρφωση και τη συγκρότηση κοινών ενοτήτων κατάρτισης, (περιεχόμενα, εργαλεία, υλικό),

- την κατάρτιση σχεδιαστών και διαχειριστών των προγραμμάτων κατάρτισης, καθώς και εκπαιδευτών και εποπτών,

- την κατάρτιση προσώπων που ασχολούνται με συμβάσεις σε θέματα επαγγελματικής κατάρτισης μεταξύ των εργοδοτών και των εργαζομένων ή των εκπροσώπων τους 7

γ) πληροφόρηση και επαγγελματικός προσανατολισμός με:

- την εκτέλεση σχεδίων στον τομέα του επαγγελματικού προσανατολισμού, συμπεριλαμβανομένης της δημιουργίας κοινοτικού δικτύου εθνικών κέντρων ή εθνικών σημείων επαφής,

- την κατάρτιση συμβούλων και ειδικών σε θέματα προσανατολισμού, ιδίως στο πλαίσιο της ελεύθερης κυκλοφορίας των εργαζομένων και των νέων δυνατοτήτων που ανοίγονται σε κοινοτικό επίπεδο.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή 7

δ) προώθηση της ισότητας των ευκαιριών μεταξύ ανδρών και γυναικών στην επαγγελματική κατάρτιση με:

- την εκτέλεση σχεδίων στον τομέα της ισότητας των ευκαιριών, συμπεριλαμβανομένης της δικτύωσης των πρωτοβουλιών των κρατών μελών,

- την κατάρτιση εκπαιδευτών στο θέμα της ισότητας των ευκαιριών.

Το παρόν μέτρο αφορά το «continuum» 7

ε) ποιοτική βελτίωση των μηχανισμών επαγγελματικής κατάρτισης υπέρ των ατόμων που βρίσκονται σε μειονεκτική θέση στην αγορά εργασίας λόγω έλλειψης προσόντων ή λόγω ανεπαρκών προσόντων με:

- την εκτέλεση σχεδίων στον τομέα αυτό, συμπεριλαμβανομένης της δημιουργίας δικτύου για τη σύνδεση των πρωτοβουλιών των κρατών μελών,

- την κατάρτιση εκπαιδευτών στον τομέα αυτό.

Το παρόν μέτρο αφορά το «continuum».

I.1.2. Διακρατικά προγράμματα τοποθετήσεων και ανταλλαγών

Χορηγείται κοινοτική υποστήριξη στα ακόλουθα διακρατικά προγράμματα τοποθετήσεων και ανταλλαγών, με προτεραιότητα στα προγράμματα που αναπτύσσουν και εφαρμόζουν πειραματικά τα αποτελέσματα των σχεδίων που προβλέπονται στο I.1.1.:

α) Διακρατικά προγράμματα τοποθετήσεων νέων σε αρχική επαγγελματική κατάρτιση

Υποστήριξη στα διακρατικά προγράμματα τοποθετήσεων νέων σε αρχική επαγγελματική κατάρτιση.

Οι τοποθετήσεις είναι σύντομης χρονικής διάρκειας, ήτοι τριών έως δώδεκα το πολύ εβδομάδων, ή μαρκράς διάρκειας, ήτοι τριών έως εννέα το πολύ μηνών, εφόσον αυτές αποτελούν αναπόσπαστο μέρος του προγράμματος κατάρτισης των ενδιαφερόμενων νέων στο πλαίσιο των εθνικών κανόνων και συνεπάγονται την αναγνώριση των αποκτηθεισών ικανοτήτων από τα συστήματα των κρατών μελών.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή.

β) Διακρατικά προγράμματα τοποθετήσεων νέων εργαζομένων

Υποστήριξη των διακρατικών προγραμμάτων τοποθετήσεων νέων εργαζομένων ή νέων που είναι διαθέσιμοι στην αγορά εργασίας σύμφωνα με τις εθνικές νομοθεσίες ή/και πρακτικές.

Χορηγείται προτεραιότητα στους νέους οι οποίοι παρακολούθησαν μαθήματα αρχικής επαγγελματικής κατάρτισης ή διαθέτουν πρακτική επαγγελματική πείρα.

Τα προγράμματα αποσκοπούν στην απόκτηση έγκυρης επαγγελματικής εμπειρίας ή συμπληρωματικών τυπικών προσόντων.

Οι τοποθετήσεις αυτές διαρκούν, κατά κανόνα, τρεις μήνες και έχουν μέγιστη διάρκεια δώδεκα μηνών.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή.

γ) Διακρατικά προγράμματα ανταλλαγών για εκπαιδευτές

Υποστήριξη των διακρατικών προγραμμάτων ανταλλαγών μεταξύ αφενός των επιχειρήσεων και αφετέρου των οργανισμών επαγγελματικής κατάρτισης ή των πανεπιστημίων, που ασχολούνται κυρίως με την προετοιμασία διακρατικών προγραμμάτων κατάρτισης.

Οι ανταλλαγές αφορούν σχεδιαστές και διαχειριστές προγραμμάτων κατάρτισης, καθώς και τους εκπαιδευτές και τους επόπτες.

Οι ανταλλαγές διαρκούν, κατά κανόνα, δύο εβδομάδες, ενώ η μέγιστη διάρκειά τους είναι οκτώ εβδομάδες.

Το παρόν μέτρο αφορά το «continuum».

I.2. Προτεραιότητες

Οι προτεραιότητες σχετικά με τα μέτρα που προβλέπονται στο I.1 καθορίζονται σύμφωνα με τη διαδικασία του άρθρου 6 παράγραφος 5 της απόφασης και πρέπει να περιλαμβάνουν τα ακόλουθα θέματα:

- προσαρμογή των μεθόδων και των περιεχομένων στην τεχνολογική εξέλιξη, στις μεταβολές της οργάνωσης εργασίας και στις κοινωνικές μεταβολές,

- απόκτηση ικανοτήτων που διευκολύνουν την άσκηση νέων επαγγελμάτων, π.χ. στον τομέα του περιβάλλοντος, της υγείας και των εκ του σύνεγγυς κοινωνικών υπηρεσιών,

- ανάπτυξη της δημιουργικότητας, της πρωτοβουλίας και του επιχειρηματικού πνεύματος,

- ανάπτυξη του τεχνολογικού πνεύματος στη διαδικασία εκμάθησης,

- απόκτηση καίριας σημασίας ικανοτήτων ως βάση για την διά βίου κατάρτιση,

- βελτιώση των ειδικών μεθόδων και περιεχομένων για τις ομάδες που βρίσκονται σε μειονεκτική θέση στην αγορά εργασίας, και ειδικότερα τους νέους χωρίς προσόντα ή με ανεπαρκή προσόντα,

- προσαρμογή περιεχομένων και μεθόδων αρχικής επαγγελματικής κατάρτισης σε καινοτόμες, τεχνολογικές και παιδαγωγικές εξελίξεις,

- προώθηση της αρχικής επαγγελματικής κατάρτισης σε συγκεκριμένους τομείς-κλειδιά (π.χ.: προστασία του περιβάλλοντος, υγεία, ασφάλεια και υγεία στο χώρο εργασίας, προσόντα-κλειδιά).

ΔΕΣΜΗ II: ΥΠΟΣΤΗΡΙΞΗ ΓΙΑ ΤΗ ΒΕΛΤΙΩΣΗ ΤΩΝ ΔΡΑΣΕΩΝ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ, ΜΕΤΑΞΥ ΑΛΛΩΝ ΜΕ ΤΗ ΣΥΝΕΡΓΑΣΙΑ ΠΑΝΕΠΙΣΤΗΜΙΟΥ-ΕΠΙΧΕΙΡΗΣΗΣ, ΠΟΥ ΑΦΟΡΟΥΝ ΤΙΣ ΕΠΙΧΕΙΡΗΣΕΙΣ ΚΑΙ ΤΟΥΣ ΕΡΓΑΖΟΜΕΝΟΥΣ

II.1. Μέτρα

II.1.1. Σχεδιασμός και εφαρμογή των διακρατικών δοκιμαστικών σχεδίων

Χορηγείται κοινοτική υποστήριξη στο σχεδιασμό, την διαμόρφωση και την πειρασματική εφαρμογή διακρατικών δοκιμαστικών σχεδίων.

Παρέχεται προτεραιότητα στα διακρατικά δοκιμαστικά σχέδια, που αποσκοπούν στη βελτίωση της ποιότητας και της ικανότητας καινοτομίας των δράσεων επαγγελματικής κατάρτισης σε εθνικό, περιφερειακό ή τοπικό επίπεδο, τα αποτελέσματα των οποίων μπορούν να αναπτύσσονται και να εφαρμόζονται πειραματικά από διακρατικά προγράμματα ανταλλαγών.

Τα διακρατικά δοκιμαστικά σχέδια αφορούν τη συνεργασία στους εξής τομείς:

α) καινοτομία στην επαγγελματική κατάρτιση, προκειμένου να ληφθούν υπόψη οι τεχνολογικές μεταβολές και η επίπτωσή τους στην εργασία και τα απαιτούμενα προσόντα και ικανότητες με:

- την προσαρμογή περιεχομένων και μεθόδων επαγγελματικής κατάρτισης,

- τη διαμόρφωση και τη συγκρότηση κοινών ενοτήτων κατάρτισης (περιεχόμενο, εργαλεία, υλικό),

- την εκπαίδευση διαχειριστών των δράσεων κατάρτισης, καθώς και εκπαιδευτών και εποπτών,

- την εκπαίδευση των κοινωνικοοικονομικών παραγόντων που παρεμβαίνουν στην επαγγελματική κατάρτιση.

Το παρόν μέτρο αφορά το «continuum» 7

β) επένδυση στη συνεχή επαγγελματική κατάρτιση των εργαζομένων με:

- την προσαρμογή περιεχομένων και μεθόδων επαγγελματικής κατάρτισης,

- τη διαμόρφωση και συγκρότηση κοινών ενοτήτων κατάρτισης (περιεχόμενο, εργαλεία, υλικό),

- τη διαμόρφωση μεθοδολογιών για την πρόβλεψη των αναγκών,

- τη διαμόρφωση μεθόδων αξιολόγησης της επαγγελματικής κατάρτισης,

- την εκτέλεση σχεδίων στον τομέα του επαγγελματικού προσανατολισμού 7

γ) μεταφορά των τεχνολογικών καινοτομιών, στα πλαίσια συνεργασίας μεταξύ επιχειρήσεων και πανεπιστημίων όσον αφορά τη συνεχή επαγγελματική κατάρτιση με:

- τη διαμόρφωση και συγκρότηση κοινών ενοτήτων κατάρτισης (περιεχόμενο, εργαλείο, υλικό),

- την υποστήριξη σύντομων διακρατικών εντατικών μαθημάτων κατάρτισης στις τεχνολογίες,

- την υποστήριξη σε συμπράξεις συνεργασίας πανεπιστημίων/επιχειρήσεων για την κατάρτιση και σε διακρατικά, τομεακά ή περιφερειακά δίκτυα κατάρτισης, για τον εντοπισμό των αναγκών και τη μεταφορά των αποτελεσμάτων των προγραμμάτων έρευνας και ανάπτυξης.

II.1.2. Διακρατικά προγράμματα τοποθετήσεων και ανταλλαγών

Χορηγείται κοινοτική υποστήριξη στα ακόλουθα διακρατικά προγράμματα τοποθετήσεων και ανταλλαγών, με προτεραιότητα στα προγράμματα που αναπτύσσουν και εφαρμόζουν πειραματικά τα αποτελέσματα των σχεδίων του σημείου II.1.1.:

α) Διακρατικά προγράμματα τοποθετήσεων σε επιχειρήσεις, για άτομα που παρακολουθούν πανεπιστημιακές σπουδές και διπλωματούχων

Υποστήριξη των διακρατικών προγραμμάτων τοποθέτησης ατόμων που παρακολουθούν πανεπιστημιακές σπουδές και διπλωματούχων που δεν έχουν εργασθεί ακόμη, σε επιχείρηση άλλου κράτους μέλους.

Οι τοποθετήσεις γίνονται στα πλαίσια διακρατικού σχεδίου επαγγελματικής ειδίκευσης που στηρίζεται σε συνεργασία μεταξύ επιχειρήσεων και πανεπιστημίων πολλών κρατών μελών στον τομέα της μεταφοράς των τεχνολογικών καινοτομιών.

Οι τοποθετήσεις διαρκούν, κατά κανόνα, τρεις μήνες, ενώ η μέγιστη διάρκειά τους είναι δώδεκα μήνες.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή.

β) Διακρατικά προγράμματα ανταλλαγών μεταξύ αφενός επιχειρήσεων και αφετέρου πανεπιστημίων ή οργανισμών κατάρτισης

Υποστήριξη των διακρατικών προγραμμάτων ανταλλαγών μεταξύ αφενός επιχειρήσεων και αφετέρου πανεπιστημίων ή οργανισμών κατάρτισης για πρόσωπα υπεύθυνα για την κατάρτιση ή το ανθρώπινο δυναμικό καθώς και για επόπτες κατάρτισης, τα οποία επικεντρώνονται στη μεταφορά των τεχνολογικών καινοτομιών προς όφελος ΜΜΕ ή ομίλων ΜΜΕ.

Οι ανταλλαγές διαρκούν, κατά κανόνα, δύο εβδομάδες, ενώ η μέγιστη διάρκειά τους είναι δώδεκα εβδομάδες.

Το παρόν μέτρο αφορά τη συνεχή επαγγελματική κατάρτιση.

γ) Διακρατικά προγράμματα ανταλλαγών προσώπων υπεύθυνων για την κατάρτιση

Υποστήριξη των διακρατικών προγραμμάτων ανταλλαγών μεταξύ επιχειρήσεων, για τους υπεύθυνους για την κατάρτιση ή το ανθρώπινο δυναμικό, για διαχειριστές κατάρτισης, για εκπαιδευτές και επόπτες (με πλήρη ή μερική απασχόληση), οι οποίοι εργάζονται στις επιχειρήσεις ή τίθενται στη διάθεση των επιχειρήσεων, τα οποία επικεντρώνονται στα αναπτυξιακά σχέδια ΜΜΕ ή ομίλων ΜΜΕ και περιλαμβάνουν τη χρησιμοποίηση νέων τεχνολογιών ή νέων διαδικασιών παραγωγής.

Οι ανταλλαγές διαρκούν, κατά κανόνα, δύο εβδομάδες, ενώ η μέγιστη διάρκειά τους είναι οκτώ εβδομάδες.

Το παρόν μέτρο αφορά τη συνεχή επαγγελματική κατάρτιση.

II.2. Προτεραιότητες

Οι προτεραιότητες σχετικά με τα μέτρα που προβλέπονται στο II.1. καθορίζονται σύμφωνα με τη διαδικασία του άρθρου 6 παράγραφος 5 της απόφασης και περιλαμβάνουν τα ακόλουθα θέματα:

- απόκτηση των προσόντων και ικανοτήτων που απαιτούνται για την προσαρμογή στις βιομηχανικές μεταβολές και στην εξέλιξη των συστημάτων παραγωγής, και τη διάδοση των νέων τεχνολογιών, ιδίως στις ΜΜΕ και τους παραδοσιακούς τομείς της βιομηχανίας,

- ενθάρρυνση της εφαρμογής ατομικών επαγγελματικών προγραμμάτων, ατομικών σχεδίων σταδιοδρομίας και αξιολόγησης ικανοτήτων,

- ανάπτυξη της εκπαίδευσης των στελεχών διοίκησης επιχειρήσεων στη μεταφορά των τεχνολογικών καινοτομιών και της κατάρτισης των ιθυνόντων και υπευθύνων των ΜΜΕ,

- βελτίωση ειδικών μεθόδων και περιεχομένων για την ανάπτυξη της πρόσβασης στην κατάρτιση των εργαζομένων που δεν έχουν επαγγελματικά προσόντα ή έχουν ανεπαρκή,

- ανάπτυξη ανθρώπινου δυναμικού με εξέχοντα προσόντα, ιδίως όσον αφορά τις ανερχόμενες τεχνολογίες.

ΔΕΣΜΗ III: ΥΠΟΣΤΗΡΙΞΗ ΓΙΑ ΤΗΝ ΑΝΑΠΤΥΞΗ ΤΩΝ ΓΛΩΣΣΙΚΩΝ ΙΚΑΝΟΤΗΤΩΝ, ΤΩΝ ΓΝΩΣΕΩΝ ΚΑΙ ΤΗΣ ΔΙΑΔΟΣΗΣ ΤΩΝ ΚΑΙΝΟΤΟΜΙΩΝ ΣΤΟΝ ΤΟΜΕΑ ΤΗΣ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ

III.1. Συνεργασία με σκοπό τη βελτίωση των γλωσσικών ικανοτήτων

α) Σχεδιασμός και εφαρμογή διακρατικών δοκιμαστικών σχεδίων

Χορηγείται κοινοτική υποστήριξη στο σχεδιασμό, στη διαμόρφωση και στην πειραματική εφαρμογή διακρατικών δοκιμαστικών σχεδίων που αφορούν τους ακόλουθους τομείς:

- επεξεργασία και διάδοση τεχνικών αξιολόγησης των αναγκών σε γλωσσικές ικανότητες,

- ανάπτυξη κοινών προγραμμάτων σπουδών και καινοτόμων διδακτικών μέσων, συμπεριλαμβανομένης της αναγνώρισης των κεκτημένων γλωσσικών γνώσεων,

- επεξεργασία διδακτικού υλικού προσαρμοσμένου στις ειδικές ανάγκες του κάθε επαγγελματικού τομέα ή οικονομικού κλάδου και μεθόδων αυτοδιδασκαλίας ξένων γλωσσών,

- σχεδιασμός διακρατικών δοκιμαστικών σχεδίων με σκοπό τη διεξαγωγή γλωσσικών ελέγχων για τις επιχειρήσεις, και ιδίως τις ΜΜΕ και τους κοινωνικοοικονομικούς παράγοντες,

- στήριξη της διακρατικής συνεργασίας μεταξύ των δομών που αναφέρονται στο άρθρο 4 παράγραφος 4, της απόφασης με στόχο να υποστηριχθούν οι δραστηριότητες γλωσσικής προετοιμασίας που χρειάζονται απαραιτήτως για την εφαρμογή των διακρατικών προγραμμάτων τοποθετήσεων και ανταλλαγών στα πλαίσια του παρόντος προγράμματος.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή, τη συνεχή επαγγελματική κατάρτιση και το «continuum».

β) Διακρατικά προγράμματα ανταλλαγών

Χορηγείται κοινοτική υποστήριξη στα διακρατικά προγράμματα ανταλλαγών μεταξύ, αφενός, επιχειρήσεων και, αφετέρου, ιδρυμάτων ειδικευμένων στη γλωσσική κατάρτιση ή οργανισμών κατάρτισης, με προτεραιότητα στα διακρατικά προγράμματα ανταλλαγών που αναπτύσσουν και εφαρμόζουν πειραματικά τα αποτελέσματα των σχεδίων που αναφέρονται στο στοιχείο α).

Οι ανταλλαγές αφορούν τους εκπαιδευτές και τους επόπτες του τομέα των γλωσσικών ικανοτήτων στις δράσεις επαγγελματικής κατάρτισης.

Οι ανταλλαγές διαρκούν, κατά κανόνα, δύο εβδομάδες, ενώ η μέγιστη διάρκειά τους είναι οκτώ εβδομάδες.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή και τη συνεχή επαγγελματική κατάρτιση.

III.2. Ανάπτυξη των γνώσεων στον τομέα της επαγγελματικής κατάρτισης

α) Έρευνες και αναλύσεις στον τομέα της επαγγελματικής κατάρτισης

Χορηγείται κοινοτική υποστήριξη στις εργασίες που διεξάγονται σε διακρατική βάση με σκοπό να μελετηθούν αναλυτικά:

- οι ανάγκες σε ικανότητες και επαγγελματικά προσόντα με τη δημιουργία μηχανισμών πρόβλεψης στο κατάλληλο επίπεδο,

- η εξέλιξη των επαγγελματικών προσόντων, αποσαφηνίζοντας την ορολογία που χρησιμοποιείται στα διάφορα κράτη μέλη και ενθαρρύνοντας τη διαφάνεια, και την κατανόηση των επαγγελματικών προσόντων, σε συνεργασία με το Cedefop,

- η βελτίωση της ελκυστικότητας και της ισοτιμίας κύρους της αρχικής επαγγελματικής κατάρτισης,

- οι εξελίξεις στη διαφοροποίηση της αρχικής και της συνεχούς επαγγελματικής κατάρτισης,

- οι νέοι τύποι μαθητείας ή εναλλασσόμενης εκπαίδευσης στον τομέα της επαγγελματικής κατάρτισης με συνεργασία μεταξύ αφενός, επιχειρήσεων και αφετέρου, οργανισμών κατάρτισης ή/και πανεπιστημίων,

- οι νέες μέθοδοι κατάρτισης που προορίζονται για τις ΜΜΕ, με στόχο να αυξηθεί η πρόσβαση των εργαζομένων στις επιχειρήσεις αυτές στην κατάλληλη κατάρτιση,

- τα προγράμματα συνεχούς επαγγελματικής κατάρτισης των επιχειρήσεων, στο πλαίσιο κλαδικών ερευνών,

- οι νέοι κλάδοι εκπαίδευσης των σχεδιαστών και διαχειριστών προγραμμάτων κατάρτισης,

- οι νέες μέθοδοι και μέσα αξιολόγησης της ποιότητας και της αποδοτικότητας της επαγγελματικής κατάρτισης, για τις επιχειρήσεις και τους εργαζομένους,

- η λογιστική καταχώρηση των δαπανών για την επαγγελματική κατάρτιση, ιδίως με την προοπτική των επενδύσεων για την κατάρτιση,

- η εξέλιξη των συλλογικών συμβάσεων στον τομέα της επαγγελματικής κατάρτισης μεταξύ των εργοδοτών και των εργαζομένων ή των εκπροσώπων τους, συμπεριλαμβανομένων των συμβάσεων στο επίπεδο της επιχείρησης,

- η εξέλιξη της πρόσβασης στην κατάρτιση, π.χ. μέσω της παρακίνησης, ή ειδικών δικαιωμάτων ή οικονομικών μέσων που παρέχονται,

- η αναγνώριση των ικανοτήτων που αποκτήθηκαν στις δράσεις κατάρτισης.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή, τη συνεχή επαγγελματική κατάρτιση και το «continuum».

β) Ανταλλαγή συγκρίσιμων δεδομένων στον τομέα της επαγγελματικής κατάρτισης

Η Επιτροπή, σε στενή συνεργασία με την ομάδα «Στατιστικές για την εκπαίδευση και την κατάρτιση» της Eurostat και τις στατιστικές υπηρεσίες των κρατών μελών, προτείνει πρόγραμμα εργασιών, το οποίο υποβάλλεται στην επιτροπή για γνωμοδότηση, σύμφωνα με το άρθρο 6 της απόφασης και επανεξετάζεται κάθε χρόνο.

Το πρόγραμμα εργασιών αφορά:

- τη συστηματική συγκέντρωση των δεδομένων που υπάρχουν στα κράτη μέλη,

- την ανάπτυξη συγκρίσιμων εννοιών με βάση εργασίες που εκπονούνται σε εθνικό επίπεδο,

- τη συνέχιση και την εδραίωση των διεξαγομένων κοινοτικών στατιστικών ερευνών (έρευνα για το εργατικό δυναμικό, έρευνα για τη συνεχή επαγγελματική κατάρτιση κ.λπ.),

- την επεξεργασία κοινού μεθολογικού πλαισίου το οποίο θα είναι δυνατόν να χρησιμοποιηθεί σε όλα τα κράτη μέλη.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή και τη συνεχή επαγγελματική κατάρτιση.

III.3. Ανάπτυξη της διάδοσης των καινοτομιών στον τομέα της επαγγελματικής κατάρτισης

α) Σχέδια διάδοσης «πολλαπλασιαστές»

Χορηγείται κοινοτική υποστήριξη στη διάδοση και στη μεταφορά μεθοδολογιών, προϊόντων, αποτελεσμάτων και διδακτικών μέσων επαγγελματικής κατάρτισης που προκύπτουν από διακρατικά δοκιμαστικά σχέδια, προς τα συστήματα και τους μηχανισμούς επαγγελματικής κατάρτισης, μεταξύ άλλων μέσω τηλεματικών δικτύων και συστημάτων ανοικτής και εξ αποστάσεως εκπαίδευσης.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή, τη συνεχή επαγγελματική κατάρτιση και το «continuum».

β) Προγράμματα διακρατικών ανταλλαγών

Χορηγείται κοινοτική υποστήριξη στα διακρατικά προγράμματα ανταλλαγών για υπεύθυνους λήψης αποφάσεων του δημόσιου τομέα, σε εθνικό ή περιφερειακό επίπεδο, για κοινωνικούς εταίρους σε εθνικό και σε κοινοτικό επίπεδο, διαχειριστές και σχεδιαστές πολιτικών και προγραμμάτων επαγγελματικής κατάρτισης, με σκοπό την προαγωγή της αμοιβαίας κατανόησης της λειτουργίας των συστημάτων, των μηχανισμών και των δράσεων επαγγελματικής κατάρτισης, καθώς και της μεταφοράς εμπειριών.

Το μέτρο αυτό εφαρμόζεται στα πλαίσια του προγράμματος επισκέψεων μελέτης το οποίο διαχειρίζεται το Cedefop για λογαριασμό της Επιτροπής.

Το παρόν μέτρο αφορά την αρχική επαγγελματική κατάρτιση και τη μετάβαση των νέων στην επαγγελματική ζωή και τη συνεχή επαγγελματική κατάρτιση.

ΔΕΣΜΗ IV: ΣΥΝΟΔΕΥΤΙΚΑ ΜΕΤΡΑ

IV.1. Δίκτυα συνεργασίας μεταξύ των κρατών μελών

Χορηγείται κοινοτική υποστήριξη:

α) στις δραστηριότητες των δομών που αναφέρονται στο άρθρο 4 παράγραφος 3 της απόφασης 7

β) στις πρωτοβουλίες των κρατών μελών για τη δημιουργία διακρατικών συμπράξεων επαγγελματικής κατάρτισης, σε εταιρική βάση, με σκοπό την παρουσίαση των διακρατικών δοκιμαστικών σχεδίων 7

γ) στις προωτβουλίες των κρατών μελών με σκοπό την εξασφάλιση της διαφάνειας του παρόντος προγράμματος, τη διευκόλυνση της πρόσβασης σε αυτό, την ενίσχυση της διάδοσης και της μεταφοράς των μεθόδων, των προϊόντων και των μέσων που καταρτίζονται καθώς και των αποτελεσμάτων των κοινοτικών μέτρων.

IV.2. Μέτρα πληροφόρησης, παρακολούθησης και αξιολόγησης

Χορηγείται κοινοτική υποστήριξη:

α) σε βάση εταιρικής σχέσης, μεταξύ της Επιτροπής, των κρατών μελών, καθώς και των δομών που αναφέρονται στο άρθρο 4 παράγραφος 3 της απόφασης, για:

- τη διεξαγωγή σφαιρικής ενημερωτικής δράσης,

- τη δημιουργία τηλεματικών συνδέσεων για τους συμμετέχοντες στο παρόν πρόγραμμα καθώς και συστήματος ηλεκτρονικής ανταλλαγής μηνυμάτων,

- τη δημιουργία μιας τράπεζας δεδομένων που θα περιγράφει τα σχέδια, το προϊόντα, τις έρευνες, τις αναλύσεις και τα αποτελέσματα του παρόντος προγράμματος,

β) στην παρακολούθηση και αξιολόγηση των κοινοτικών μέτρων 7

γ) στην παροχή της απαραίτητης τεχνικής υποστήριξης για την ορθή εφαρμογή του παρόντος προγράμματος, ιδίως όσον αφορά:

- τη συνεχή παρακολούθηση και αξιολόγηση του παρόνοτς προγράμματος,

- τη δημιουργία διακρατικής τεχνογνωσίας,

- τη διάδοση και τη μεταφορά των μεθόδων, προϊόντων και μέσων που προκύπτουν και των αποτελεσμάτων που επιτυγχάνονται,

- τη συνεργασία μεταξύ των δομών που αναφέρονται στο άρθρο 4 παράγραφος 3 της απόφασης.

ΜΕΡΟΣ Β: ΧΡΗΜΑΤΟΔΟΤΙΚΗ ΣΥΜΒΟΛΗ ΤΗΣ ΚΟΙΝΟΤΗΤΑΣ

Τμήμα I: Ποσοστό και ποσά

Η Κοινότητα συμβάλλει στη χρηματοδότηση των δαπανών που συνδέονται με τα μέτρα που προβλέπονται στο πλαίσιο των δεσμών I, II, III και IV.

1. Η χρηματοδοτική συμβολή της Κοινότητας στα διακρατικά σχέδια μπορεί να φθάσει μέχρι το 75 % των δαπανών, με ανώτατο όριο 100 000 Ecu ετησίως ανά σχέδιο, για:

- τα διακρατικά δοκιμαστικά σχέδια [I.1.1., II.1.1., και III.1.α)] τα οποία μπορούν να έχουν μέγιστη διάρκεια τριών ετών,

- τα σχέδια διάδοσης [III.3.α)] τα οποία μπορούν να έχουν μέγιστη διάρκεια δύο ετών.

2. Η χρηματοδοτική συμβολή της Κοινότητας στα διακρατικά προγράμματα τοποθετήσεων ή ανταλλαγών [I.1.2., II.1.2. III.1.β.), III.3.β)] δεν υπερβαίνει τα 5 000 Ecu ανά δικαιούχο για μια τοποθέτηση ή ανταλλαγή.

Για κάθε κατηγορία διακρατικών προγραμμάτων τοποθετήσεων ή ανταλλαγών της δέσμης I, η Επιτροπή χορηγεί στο κράτος μέλος μια συνολική επιδότηση η οποία υπολογίζεται με τη μέθοδο που ορίζεται στο πλαίσιο της διαδικασίας που προβλέπεται στο άρθρο 6 παράγραφος 4 της απόφασης, λαμβάνοντας υπόψη:

- τον πληθυσμό,

- το κατά κεφαλήν ακαθάριστο εσωτερικό προϊόν κάθε κράτους μέλους σε πρότυπα αγοραστικής δύναμης,

- τη γεωγραφική απόσταση και το κόστος της μεταφοράς,

- και, εφόσον είναι δυνατόν, το μέγεθος του εν λόγω κοινού στόχου σε σχέση με το συνολικό πληθυσμό.

Σε καμιά περίπτωση η εφαρμογή των κριτηρίων αυτών δεν μπορεί να οδηγήσει στον αποκλεισμό κράτους μέλους από τη χρηματοδότηση των διακρατικών προγραμμάτων τοποθετήσεων και ανταλλαγών της δέσμης I, που αναφέρονται στο προηγούμενο εδάφιο.

Η συνολική επιδότηση χορηγείται σε κάθε κράτος μέλος βάσει επιχειρησιακού σχεδιαγράμματος διαχείρισης, στο οποίο ορίζονται σαφώς:

- οι λεπτομέρειες διαχείρισης της χρηματοδοτικής ενίσχυσης,

- τα μέτρα που πρέπει να ληφθούν για να βοηθηθούν οι διοργανωτές των τοποθετήσεων ώστε να εντοπίσουν τους πιθανούς εταίρους και να προβούν στις τοποθετήσεις,

- τα μέτρα που πρέπει να ληφθούν για να εξασφαλιστεί η επαρκής προετοιμασία, η διοργάνωση και η παρακολούθηση των τοποθετήσεων.

Το μέγιστο ποσό χρηματοδότησης μπορεί να χορηγείται μόνο στα διακρατικά προγράμματα τοποθετήσεων ή ανταλλαγών με διάρκεια που αντιστοιχεί στη μέγιστη διάρκεια που αναφέρεται στα σημεία I.1.2, II.1.2, ΙΙΙ.1.β) και III.3.β).

3. Η χρηματοδοτική συμβολή της Κοινότητας ποικίλλει μεταξύ 50 % και 100 % των δαπανών για το μέτρο «Ανάπτυξη των γνώσεων» (III.2) και για τα μέτρα «Δίκτυα συνεργασίας μεταξύ των κρατών μελών» (IV.1) και «Πληροφόρηση, παρακολούθηση και αξιολόγηση» (IV.2.).

Τμήμα II: Κατανομή

Η εσωτερική κατανομή των διαθέσιμων μέσων πραγματοποιείται εντός των ακόλουθων ορίων:

1. Τύπος μέτρων

α) Τα μέσα που διατίθενται για το σχεδιασμό, τη διαμόρφωση και την πειραματική εφαρμογή διακρατικών σχεδίων [μέτρα I.1.1, II.1.1, III.1.α), III.3.α)] δεν μπορούν να ανέρχονται σε λιγότερο από 35 % του ετήσιου προϋπολογισμού του προγράμματος.

β) Τα μέσα που διατίθενται για διακρατικά προγράμματα τοποθετήσεων και ανταλλαγών [μέτρα I.1.2, II.1.2, III.1.β)] δεν μπορούν να ανέρχονται σε λιγότερο από 30 % του ετήσιου προϋπολογισμού του προγράμματος.

γ) Τα μέσα που διατίθενται για τα άλλα μέτρα δεν μπορούν να υπερβαίνουν το 20 % του ετήσιου προϋπολογισμού του προγράμματος.

2. Τύπος τομέων

α) Τα μέσα που διατίθενται για τις δράσεις στον τομέα της αρχικής επαγγελαμτικής κατάρτισης δεν μπορούν να ανέρχονται σε λιγότερο από το 40 % του ετήσιου προϋπολογισμού του προγράμματος.

Εντός του συνολικού αυτού κονδυλίου, τα μέσα που διατίθενται για τις δράσεις σχετικά με τη συνεργασία πανεπιστημίου-επιχείρησης δεν μπορούν να ανέρχονται σε λιγότερο από το 15 % του ετήσιου προϋπολογισμού του προγράμματος.

β) Τα μέσα που διατίθενται για τις δράσεις στον τομέα της συνεχούς επαγγελματικής κατάρτισης δεν μπορούν να ανέρχονται σε λιγότερο από το 32 % του ετήσιου προϋπολογισμού του προγράμματος.

Εντός του συνολικού αυτού κονδυλίου, τα μέσα που διατίθενται για τις δράσεις σχετικά με τη συνεργασία πανεπιστημίου-επιχείρησης δεν μπορούν να ανέρχονται σε λιγότερο από το 10 % του ετήσιου προϋπολογισμού του προγράμματος.

γ) Τα μέσα που διατίθενται για τις δράσεις που αφορούν τα «continuum» δεν μπορούν να ανέρχονται σε λιγότερο από το 13 % του ετήσιου προϋπολογισμού του προγράμματος.

Εντός του συνολικού αυτού κονδυλίου, τα μέσα που διατίθενται για τις δράσεις στο γλωσσικό τομέα δεν μπορούν να ανέρχονται σε λιγότερο από το 6 % του ετήσιου προϋπολογισμού του προγράμματος.

ΜΕΡΟΣ Γ: ΓΕΝΙΚΕΣ ΔΙΑΤΑΞΕΙΣ

Τμήμα I: Γενικοί όροι υποβολής προτάσεων για κοινοτικά μέτρα

1. Οι προτάσεις κοινοτικών μέτρων υποβάλλονται:

α) από τους διαφόρους παράγοντες που υπεισέρχονται στην επαγγελματική κατάρτιση, ιδίως τις δημόσιες αρχές, τις επιχειρήσεις, τους κοινωνικούς εταίρους σε εθνικό και σε κοινοτικό επίπεδο, τους οργανισμούς κατάρτισης ή τα Πανεπιστήμια 7

β) από συμπράξεις, σε βάση εταιρικής σχέσης, μεταξύ διαφόρων παραγόντων.

2. Κάθε πρόταση κοινοτικού μέτρου υποβάλλεται από το συντονιστή του σχεδίου.

Οι προτάσεις κοινοτικών μέτρων πρέπει να ανταποκρίνονται στους στόχους του άρθρου 3 της απόφασης και στις προτεραιότητες των κοινοτικών μέτρων, οι οποίες καθορίζονται σύμφωνα με τη διαδικασία του άρθρου 6 παράγραφος 5 της απόφασης.

Αναφέρουν σαφώς τους στόχους, τα αναμενόμενα αποτελέσματα και τους συμπράττοντες εταίρους στα άλλα κράτη μέλη.

3. Η γλωσσική προετοιμασία αποτελεί αναπόσπαστο μέρος κάθε τοποθέτησης και ανταλλαγής, όταν οι συμμετέχοντες δεν έχουν επαρκείς πρακτικές γνώσεις της γλώσσας της χώρας στην οποία τοποθετούνται.

Τα διακρατικά προγράμματα τοποθετήσεων και ανταλλαγών πρέπει να περιλαμβάνουν επίσης την αναγνώριση των προσόντων που αποκτήθηκαν στα συστήματα των κρατών μελών.Τμήμα II: Διαδικασίες επιλογής που εφαρμόζονται στις προτάσεις κοινοτικών μετρών

1. Μέρος Α - Δέσμη I

α) Διακρατικά δοκιμαστικά σχέδια (μέτρο Α.I.1.1)

i) Στο πλαίσιο πρόσκλησης για υποβολή προτάσεων, που διοργανώνεται υπό την ευθύνη κάθε κράτους μέλους, οι προτάσεις διακρατικών δοκιμαστικών σχεδίων διαβιβάζονται από τους συντονιστές των σχεδίων στις εθνικές δομές που ορίζει, βάσει των διατάξεων του άρθρου 4 παράγραφος 3 της απόφασης, το κράτος μέλος στο οποίο ανήκουν.

ii) Τα κράτη μέλη διαβιβάζουν στην Επιτροπή κατάλογο προεπιλογής των σχεδίων.

Τα κράτη μέλη καταρτίζουν έκθεση αξιολόγησης του τρόπου με τον οποίο τα προεπιλεγμένα σχέδια στηρίζουν και συμπληρώνουν τα συστήματα και τους μηχανισμούς επαγγελματικής κατάρτισης του εκάστοτε κράτους μέλους.

ii) Βάσει των καταλόγων προεπιλογής που καταρτίζουν τα κράτη μέλη και των σχετικών εκθέσεων, η Επιτροπή, σε σύμπραξη με τα κράτη μέλη, εκπονεί πρόταση καταλόγου επιλογής, την οποία υποβάλει για γνωμοδότηση στην επιτροπή πριν από τη λήψη τελικής απόφασης σύμφωνα με τη διαδικασία του άρθρου 6 της απόφασης.

β) Διακρατικά προγράμματα τοποθετήσεων και ανταλλαγών (μέτρο Α.I.1.2)

Σύμφωνα με τις διατάξεις του σημείου Α.I.1.2, οι προτάσεις για διακρατικά προγράμματα τοποθετήσεων και ανταλλαγών υποβάλλονται στη διαδικασία που προβλέπεται στο σημείο 1.α).

Τα κράτη μέλη υποβάλλουν στην Επιτροπή το λειτουργικό σχεδιάγραμμα διαχείρισης των διακρατικών προγραμμάτων τοποθετήσεων και ανταλλαγών, που προβλέπεται στο Μέρος Β σημείο 2 τρίτο εδάφιο.

2. Μέρος Α - Δέσμη II

i) Διακρατικά δοκιμαστικά σχέδια (μέτρο Α.II.1.1)

i) Στο πλαίσιο πρόσκλησης για υποβολή προτάσεων, που διοργανώνεται υπό την ευθύνη της Επιτροπής, οι προτάσεις για διακρατικά δοκιμαστικά σχέδια διαβιβάζονται από τους συντονιστές των σχεδίων στην Επιτροπή και στις εθνικές δομές που ορίζονται, σύμφωνα με τις διατάξεις του άρθρου 4 παράγραφος 3 της απόφασης, από το κράτος μέλος στο οποίο ανήκουν.

ii) Για τα επιλέξιμα σχέδια, τα κράτη μέλη διαβιβάζουν στην Επιτροπή έκθεση αξιολόγησης του τρόπου με τον οποίο τα σχέδια αυτά στηρίζουν και συμπληρώνουν τις δράσεις επαγγελματικής κατάρτισης που αφορούν τις επιχειρήσεις και τους εργαζομένους του συγκεκριμένου κράτους μέλους.

Στη βάση αυτή η Επιτροπή, επικουρούμενη από ομάδα εμπειρογνωμόνων τους οποίους ορίζουν τα κράτη μέλη και διορίζει η ίδια η Επιτροπή, εξετάζει από διακρατική άποψη τα σχέδια και καταρτίζει κατάλογο προεπιλογής.

iii) Η Επιτροπή συγκεντρώνει τις γνώμες του κάθε ενδιαφερόμενου κράτους μέλους για τον εν λόγω κατάλογο προεπιλογής.

Η Επιτροπή, σε συννενόηση με το ενδιαφερόμενο κράτος μέλος, εκπονεί πρόταση καταλόγου επιλογής την οποία υποβάλλει για γνωμοδότηση στην επιτροπή πριν από τη λήψη τελικής απόφασης σύμφωνα με τη διαδικασία του άρθρου 6 της απόφασης.

β) Διακρατικά προγράμματα τοποθετήσεων και ανταλλαγών (μέτρο Α.II.1.2)

Σε συμφωνία με τις διατάξεις του σημείου Α.II.1.2 οι προτάσεις για διακρατικά προγράμματα τοποθετήσεων και ανταλλαγών υποβάλλονται στη διαδικασία που προβλέπεται στο σημείο 2.α).

3. Μέρος Α - Δέσμη III

α) Συνεργασία με σκοπό τη βελτίωση των γλωσσικών ικανοτήτων (μέτρο Α.III.1)

Σε συμφωνία με τις διατάξεις του σημείου Α.III.1., οι προτάσεις για διακρατικά δοκιμαστικά σχέδια υποβάλλονται στη διαδικασία που προβλέπεται στο σημείο 1.α).

β) Ανάπτυξη των γνώσεων (μέτρο Α.III.2)

Σε συμφωνία με τις διατάξεις του σημείου Α.III.2, οι προτάσεις σχετικά με την ανάπτυξη των γνώσεων υποβάλλονται στη διαδικασία που προβλέπεται στο σημείο 1.α).

γ) Ανάπτυξη της διάδοσης των καινοτομιών (μέτρο Α.III.3)

Σε συμφωνία με τις διατάξεις του σημείου Α.III.3 οι προτάσεις σχετικά με την ανάπτυξη της διάδοσης των καινοτομιών υποβάλλονται στη διαδικασία που προβλέπεται στο σημείο 1.α).

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. Εισαγωγή

1. Στις 4 Φεβρουαρίου 1994, η Επιτροπή υπέβαλε πρόταση βασιζόμενη στο άρθρο 127 της συνθήκης, για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση, επονομαζόμενου «Leonardo da Vinci».

2. Το Ευρωπαϊκό Κοινοβούλιο και η Οικονομική και Κοινωνική Επιτροπή έδωσαν τη γνώμη τους στις 5 Μαΐου και στις 23 Μαρτίου 1994, αντίστοιχα.

Ύστερα από τις γνώμες αυτές, η Επιτροπή υπέβαλε τροποποιημένη πρόταση στις 25 Μαΐου 1994.

3. Στις 18 Ιουλίου 1994, το Συμβούλιο καθόρισε την κοινή του θέση σύμφωνα με το άρθρο 189 Γ της συνθήκης.

II. Στόχος

Η προτεινόμενη απόφαση προβλέπει τη θέσπιση, για την περίοδο από 1ης Ιανουαρίου 1995 μέχρι τις 31 Δεκεμβρίου 1999, ενός προγράμματος δράσης για την εφαρμογή πολιτικής της Ευρωπαϊκής Κοινότητας για την επαγγελματική κατάρτιση 7 το πρόγραμμα αυτό στηρίζει και συμπληρώνει τις δράσεις των κρατών μελών στον τομέα της επαγγελματικής κατάρτισης.

III. Ανάλυση της κοινής θέσης

1. Κυριότερες τροποποιήσεις σε σχέση με την πρόταση της Επιτροπής

α) Διαρθρωτικές τροποποιήσεις

Στο πλαίσιο γενικού συμβιβασμού, το Συμβούλιο προέβη σε νέα διάρθρωση ορισμένων στοιχείων της προτεινόμενης απόφασης:

Άρθρο 1 παράγραφος 2

Το Συμβούλιο καθόρισε ημερομηνίες έναρξης και λήξης του προγράμματος (1η Ιανουαρίου 1995 - 31 Δεκεμβρίου 1999).

Άρθρο 3

Στην κοινή θέση δεν έγινε δεκτή η πρόταση της Επιτροπής να δημιουργηθεί, στο παράρτημα I, ένα πλαίσιο αναφοράς στις πολιτικές που ασκούνται από τα κράτη μέλη. Αντίθετα, η κοινή θέση περιλαμβάνει, στο διατακτικό (άρθρο 3), το κοινό πλαίσιο στόχων ως βάση για την εφαρμογή του προγράμματος.

Άρθρο 5

Στο διατακτικό, το Συμβούλιο καθόρισε το ποσό των κοινοτικών χρηματοδοτικών μέσων που κρίνεται αναγκαίο για την εφαρμογή του προγράμματος σε 620 εκατομμύρια Ecu.

Το Συμβούλιο μερίμνησε ώστε η εγγραφή του ποσού αυτού να μη θίξει τα προνόμια της αρχής του προϋπολογισμού. Έτσι, το ποσό που κρίνεται αναγκαίο εγγράφεται στο πλαίσιο των δημοσιονομικών προοπτικών 1993-1999. Οι πιστώσεις που είναι διαθέσιμες για κάθε οικονομικό έτος θα καθορίζονται από την αρχή του προϋπολογισμού με βάση τις αρχές της χρηστής διαχείρισης που αναφέρονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Κοινοτήτων.

Το επιλεγέν ποσό αντιπροσωπεύει ένα σημείο ισορροπίας μεταξύ, αφενός, της επιθυμίας να υποστηριχθεί ένα πρόγραμμα - το οποίο υποστηρίζεται από ολόκληρο το Συμβούλιο - και, αφετέρου, της ανάγκης να ληφθούν υπόψη οι απαιτήσεις δημοσιονομικής αυστηρότητας.

Άρθρα 6 και 7

Στο άρθρο 6, το Συμβούλιο προτίμησε να συστήσει μια επιτροπή της οποίας οι αρμοδιότητες θα ασκούνται, ανάλογα με το θέμα, είτε με τη διαδικασία της διαχειριστικής επιτροπής, είτε με τη διαδικασία της συμβουλευτικής επιτροπής. Το Συμβούλιο μερίμνησε ώστε η λύση αυτή να συμβαδίζει πλήρως με τους κανόνες επιτροπολογίας.

Εξάλλου, το Συμβούλιο προέβλεψε ότι, όσον αφορά τα σημεία που υπάγονται στη διαδικασία της συμβουλευτικής επιτροπής, η επιτροπή θα επικουρείται από υποεπιτροπές ή/και ομάδες εργασίας σε ειδικούς τομείς (ιδίως αρχική επαγγελματική κατάρτιση, συνεχής επαγγελματική κατάρτιση, συνεργασία πανεπιστημίου-επιχείρησης).

Το άρθρο 7 της κοινής θέσης προβλέπει ότι η Επιτροπή μπορεί να διαβουλεύεται με την επιτροπή και για κάθε θέμα που αφορά την εφαρμογή της απόφασης και ότι, στην περίπτωση αυτή, δώδεκα αντιπρόσωποι τοι κοινωνικών εταίρων, οι οποίοι διορίζονται από την Επιτροπή βάσει προτάσεων των κοινωνικών εταίρων σε κοινοτικό επίπεδο, συμμετέχουν ως παρατηρητές στις εργασίες της επιτροπής.

Παράρτημα

Το Συμβούλιο προέβη σε πολλές τροποποιήσεις:

- το μέρος Α χωρίστηκε σε τέσσερις δέσμες, αντί τριών:

- υποστήριξη για τη βελτίωση των συστημάτων και των μηχανισμών αρχικής και συνεχούς επαγγελματικής κατάρτισης των κρατών μελών,

- υποστήριξη για τη βελτίωση των δράσεων επαγγελματικής κατάρτισης, μεταξύ άλλων με τη συνεργασία πανεπιστημίου-επιχείρισης, για τις επιχειρήσεις και τους εργαζομένους,

- υποστήριξη της ανάπτυξης των γλωσσικών ικανοτήτων, των γνώσεων και της διάδοσης των καινοτομιών στον τομέα της επαγγελματικής κατάρτισης,

- συνοδευτικά μέτρα,

- το μέρος Β «Χρηματοδοτική συμβολή της Κοινότητας» συμπληρώθηκε:

- όσον αφορά τη χρηματοδοτική συμβολή στα διακρατικά προγράμματα τοποθέτησης ή ανταλλαγών, με διατάξεις για τον τρόπο χορήγησης της συνολικής επιδότησης στα κράτη μέλη,

- με νέο τμήμα II σχετικό με την εσωτερική κατανομή των διαθέσιμων μέσων, ανάλογα με τους τύπους των μέτρων και των τομέων,

- προσετέθη ένα μέρος Γ «Γενικές διατάξεις» το οποίο περιλαμβάνει δύο τμήματα που αφορούν:

- την υποβολή προτάσεων κοινοτικών μέτρων,

- τις διαδικασίες επιλογής που εφαρμόζονται στις προτάσεις κοινοτικών μέτρων.

β) Άλλες τροποποιήσεις

Εξάλλου, το Συμβούλιο προέβη στις ακόλουθες τροποποιήσεις:

Άρθρο 1 παράγραφοι 1, 3 και 4

Η κοινή θέση:

- τόνισε τόσο την ευθύνη των κρατών μελών για το περιεχόμενο και την οργάνωση της επαγγελματικής κατάρτισης, όσο και τις θεσμικές, νομοθετικές ή συμβατικές ιδιαιτερότητες κάθε κράτους μέλους,

- διευκρίνισε ότι, σύμφωνα με το άρθρο 127 της συνθήκης, σκοπός του προγράμματος είναι η υποστήριξη και η συμπλήρωση των δράσεων των κρατών μελών.

Άρθρο 2

Έγιναν κυρίως οι εξής τροποποιήσεις:

- προσετέθη ορισμός της έννοιας του «continuum» η οποία αποτελεί ουσιαστική πολιτική πτυχή του προγράμματος,

- διευκρινίστηκε η εμβέλεια των εννοιών «αρχική επαγγελματική κατάρτιση», «επιχείρηση», «εργαζόμενος», «κοινωνικός εταίρος» και «ανοικτή εξ αποστάσεως μαθητεία και κατάρτιση».

Άρθρο 3

Το Συμβούλιο, βασιζόμενο στον κατάλογο που πρότεινε η Επιτροπή στο παράρτημα I και στους σημερινούς στόχους του προγράμματος, συνεπλήρωσε και αποσαφήνισε τον κατάλογο των στόχων μέσω των οποίων το κοινό πλαίσιο πρέπει να συμβάλλει στην υλοποίηση των στόχων του άρθρο 127 της συνθήκης.

Άρθρο 4

Συμφώνα με την κοινή θέση, τα κοινοτικά μέτρα του παραρτήματος θα εφαρμόζονται από την Επιτροπή σε συνεννόηση με τα κράτη μέλη.

Άρθρο 8 παράγραφος 2

Το Συμβούλιο καθόρισε ένα σύνολο στοιχείων που αφορούν την εφαρμογή λειτουργικής συμπληρωματικότητας μεταξύ του προγράμματος αυτού και των προγραμμάτων κοινοτικής πρωτοβουλίας.

Άρθρο 9 παράγραφος 3

Σύμφωνα με την κοινή θέση, τα κράτη μέλη θα διαβιβάσουν στην Επιτροπή, το αργότερο μέχρι τις 31 Δεκεμβρίου 1996 και το αργότερο μέχρι τις 31 Δεκεμβρίου 1999, εκθέσεις για την εφαρμογή και την επίπτωση του προγράμματος, καθώς και για τα συστήματα και τους μηχανισμούς επαγγελματικής κατάρτισης που υπάρχουν στα κράτη μέλη.

2. Τροπολογίες που πρότεινε το Ευρωπαϊκό Κοινοβούλιο (για το αιτιολογικό και το διατακτικό)

α) Τροπολογίες τις οποίες αποδέχθηκε η Επιτροπή

Στην τροποποιημένη της πρόταση, η Επιτροπή δέχθηκε ορισμένες τροπολογίες που πρότεινε το Ευρωπαϊκό Κοινοβούλιο.

Το Συμβούλιο, στην κοινή του θέση, δέχθηκε την τροπολογία αριθ. 7 και, με αλλαγή της διατύπωσης, τις τροπολογίες αριθ. 1, 2, 8, 9, 15, 16, 68, 25, 28 και 29 (εν μέρει).

Συγκεκριμένα, το Συμβούλιο δέχθηκε:

- στο άρθρο 4 παράγραφος 2, την έννοια της κατάλληλης μετάβασης μεταξύ των δράσεων που έχουν ήδη αναληφθεί στα προγράμματα Comett, Eurotecnet, Force, Petra και Lingua και των κοινοτικών μέτρων που θα εφαρμοστούν στα πλαίσια του παρόντος προγράμματος,

- στο άρθρο 8 παράγραφος 4, το καθήκον της Επιτροπής, σε εταιρική βάση με τους κοινοτικούς εταίρους σε κοινοτικό επίπεδο, να προσπαθήσει να αναπτύξει το συντονισμό μεταξύ του προγράμματος και του κοινωνικού διαλόγου σε κοινοτικό επίπεδο.

Το Συμβούλιο, μολονότι τόνισε στο άρθρο 3 στοιχείο ο) τη σημασία της προαγωγής της ανάπτυξης των μηχανισμών επαγγελματικής κατάρτισης, ώστε να δοθεί η δυνατότητα για επαγγελματικό προσανατολισμό ποιότητας στον καθένα και σε όλη τη διάρκεια της ζωής του, δεν έκρινε σκόπιμο να δεχθεί τις τροπολογίες αριθ. 16, 64 και 65.

Το Συμβούλιο δεν δέχθηκε την τροπολογία αριθ. 12, λόγω της νέας προσέγγισης των άρθρων 6 και 7.

Επίσης, το Συμβούλιο δεν δέχθηκε την τροπολογία αριθ. 22 (όσον αφορά το άρθρο 5β παράγραφος 3 το οποίο έγινε άρθρο 5α παράγραφος 1 της τροποποιημένης πρότασης), ιδίως λόγω του νέου κειμένου του άρθρου 4 παράγραφος 3.

β) Τροπολογίες τις οποίες δεν δέχθηκε η Επιτροπή

Το Συμβούλιο δεν δέχθηκε τις ακόλουθες τροπολογίες τις οποίες δεν είχε αποδεχθεί η Επιτροπή: αριθ. 67, 4, 6, 10, 11, 13, 14, 17 7 71, 18 και 79 7 19, 20, 22 (όσον αφορά την παράγραφο 1 του άρθρου 5β, 24, 26, 27, 29 (όσον αφορά το δεύτερο εδάφιο του άρθρου 7 παράγραφος 2), 66, 30 και 32.

Αντίθετα, το Συμβούλιο δέχθηκε τις ακόλουθες τροπολογίες:

αριθ. 21: παράβαλε άρθρο 8 παράγραφος 6 και άρθρο 9 παράγραφος 4, εισαγωγική φράση,

αριθ. 22: (όσον αφορά την παράγραφο 2 του άρθρου 5β) παράβαλε άρθρο 4 παράγραφος 3,

αριθ. 23: παράβαλε άρθρο 8 παράγραφος 1,

αριθ. 31: παράβαλε άρθρο 9 παράγραφος 4 πρώτη και δεύτερη περίπτωση.

IV. Συμπέρασμα

Το Συμβούλιο θεωρεί ότι η κοινή θέση συνιστά ένα κείμενο ισορροπημένο και προσαρμοσμένο στις ανάγκες τις συνέχισης των προσπαθειών που καταβάλλονται στον τομέα της επαγγελματικής κατάρτισης σε κοινοτικό επίπεδο.

Το κείμενο, το οποίο εκπονήθηκε ύστερα από δυσχερείς συζητήσεις, συνιστά συμβιβαστική λύση την οποία αποδέχονται τα κράτη μέλη.

Το κείμενο αυτό διατηρεί το θετικό κεκτημένο του παρελθόντος και συνιστά άνοιγμα προς τις νέες προκλήσεις του μέλλοντος.